Up-209/96
Datum: 1998-11-05T00:00:00.000+01:00
ecli: ECLI:SI:USRS:1998:Up.209.96
vrsta: drugi akti
zadeva: ustavna pritožba
objavljeno: Neobjavljeno | 05.11.1998
dokument: US19164
akt: Ustavna pritožba Z. in M. B. zoper sodbo Vrhovnega sodišča RS št. II Ips 410/94 z dne 21.3.1996, sodbo Višjega sodišča v Ljubljani št. I Cp 1992/93 z dne 3.2.1994 in sodbo Temeljnega sodišča v Ljubljani, enote v Ljubljani, št. I P 1028/92 z dne 21.3.1996
resitev: nesprejem ustavne pritožbe
izrek: Ustavna pritožba Z. in M. B. zoper sodbo Vrhovnega sodišča RS, sodbo Višjega sodišča v Ljubljani in sodbo Temeljnega sodišča v Ljubljani, enote v Ljubljani se ne sprejme v obravnavo.
stavek: S pravnim stališčem, da je z določbo prvega odstavka 9. člena Ustavnega zakona o izvrševanju Temeljne ustavne listine o samostojnosti in neodvisnosti RS (Uradni list RS, št. 1/91) pravna oblast nad vsem premoženjem iz tega odstavka prešla na RS z dnem uveljavitve tega zakona in da sprejem Skupne deklaracije (Uradni list RS, št. 5/91) takega pravnega položaja glede vojaških stanovanj ni spremenil, zaradi česar je bilo razpolaganje vojaškega organa s stanovanjem po tem času - čeprav v času začasne odložitve nadaljnje implementacije tudi omenjenega zakona - nezakonito, izpodbijane sodbe pritožniku niso kršile ustavnih pravic.
odlocitev: sklep
geslo: JLA, vojaška stanovanja.

Stanovanja, vojaška stanovanja (JLA).

Načelo enakosti pred zakonom.

Enako varstvo pravic.

Pravica do socialne varnosti.

Zakonska zveza in družina.

Pravica do primernega stanovanja.
podlaga: Ustava, 22., 50., 53., 78. čl.

Ustavni zakon za izvedbo Temeljne ustavne listine o samostojnosti in neodvisnosti Republike Slovenije (UZITUL), 9. čl.

Zakon o Ustavnem sodišču (ZUstS), 1. al. 2. odst. 55. čl.
datum_vloge: 1996-07-16T22:00:00.000Z
datum_odlocitve: 1998-11-04T23:00:00.000Z

# Up-209/96

5.11.1998

S K L E P

Ustavno sodišče je v postopku za preiskus ustavne pritožbe Z. in M. B. iz L., ki ju zastopa U. K., odvetnik v L. na seji senata dne 5. novembra 1998

s k l e n i l o:

Ustavna pritožba Z. in M. B. zoper sodbo Vrhovnega sodišča RS št. II Ips 410/94 z dne 21.3.1996, sodbo Višjega sodišča v Ljubljani št. I Cp 1992/93 z dne 3.2.1994 in sodbo Temeljnega sodišča v Ljubljani, enote v Ljubljani, št. I P 1028/92 z dne 21.3.1996 se ne sprejme v obravnavo.

---

## O b r a z l o ž i t e v

Na temelju izpodbijanih sodb morata pritožnika izprazniti stanovanje, ki sta ga pridobila z odločbo Poveljstva garnizije Ljubljana dne 24.8.1991. Sodba temelji na pravnem stališču, da organi bivše JLA na ozemlju Republike Slovenije po uveljavitvi tretjega odstavka I. točke Temeljne ustavne listine o samostojnosti in neodvisnosti RS in prvega odstavka 9. člena Ustavnega zakona o izvrševanju omenjene temeljne ustavne listine (Uradni list RS, št. 1/1991) niso več mogli veljavno razpolagati z vojaškimi stanovanji.

Pritožnika očitata izpodbijanim sodbam kršitev ustavnih pravic iz prvega odstavka 50. člena (pravica do socialne varnosti) in tretjega odstavka 53. člena (varstvo družine) in iz 78. člena Ustave (primerno stanovanje), kar smiselno utemeljujeta z večletno potrebo po primernem stanovanju, ki jo je odločba organa JLA slednjič rešila.

Po mnenju pritožnikov jima je kršena tudi pravica do enakega (sodnega) varstva iz 22. člena Ustave. To trditev utemeljujeta z grajo pravnega stališča, zapisanega že v prvi točki te obrazložitve.

Pritožnika predlagata odpravo vseh treh izpodbijanih sodb.

Ustavno sodišče je že z odločbo št. Up 65/94 (OdlUS V, 192), objavljeno v Uradnem listu RS št. 24/97, ugotovilo in obrazložilo, da s pravnim stališčem, kakršno izpodbijata tudi pritožnika, sodišča ne morejo krštiti človekovih pravic iz 22. člena Ustave. Da bi ne bilo nepotrebnega ponavljanja, se tudi v tem, pravno popolnoma enakem primeru, sklicuje na tamkajšnjo obrazložitev.

Človekovih pravic iz 50., 53. in 78. člena Ustave pa ni mogoče razlagati tako, da bi iz njih izhajalo upravičenje posameznika ali njegove družine do uporabe konkretnega stanovanja, kadar zanjo nima zakonitega naslova.

Očitanih kršitev človekovih pravic torej ni, zato ustavne pritožbe ni mogoče sprejeti.

Ustavno sodišče je sprejelo ta sklep na podlagi 1. alinee drugega odstavka 55. člena Zakona o ustavnem sodišču (Uradni list RS, št. 15/94) v senatu v sestavi: predsednik dr. Lojze Ude in člana Franc Testen ter Dragica Wedam - Lukič.

Predsednik senata

dr. Lojze Ude